מיכל אפשטיין

מיכל אפשטיין (נולדה ב-5 במרץ 1981) היא כדורסלנית עבר ישראלית. שיחקה בליגת העל בכדורסל נשים ובנבחרת ישראל בכדורסל נשים. משמשת כעוזרת מאמן באליצור רמלה.

==ביוגרפיה==
אפשטיין נולדה וגדלה ברחובות, בתם של איירין ורוג'ר. בנעוריה שיחקה טניס. היא החלה לשחק כדורסל במסגרת נבחרת הקאדטים של ישראל, אליה הצטרפה לאליפות אירופה ב-1996, שם למדה לראשונה את חוקי המשחק. היא עברה ללמוד בתיכון קריית שרת חולון וזכתה עם נבחרת בית הספר באליפות ליגת העל לתיכונים ובאליפות העולם לתיכונים ב-1999 שהתקיימה בישראל. בגיל 16 הצטרפה לסגל הקבוצה הבוגרת של אליצור חולון. היא זכתה עמה בגביע המדינה והגיעה לגמר הפלייאוף. ב-2000 עברה לבני יהודה.

לאחר שירותה הצבאי נסעה לארצות הברית והחלה לשחק בליגת המכללות של ה-NCAA. תחילה שיחקה במדי קבוצת אוניברסיטת פרובידנס. היא הייתה הקלעית המובילה של הקבוצה בעונתה השנייה עם 14.3 נקודות למשחק והובילה את הקבוצה גם באסיסטים עם ממוצע של 2.6 למשחק. לאחר שתי עונות עברה לשחק באוניברסיטת בוסטון, בשל חוקי ה-NCAA לגבי מעבר בין קבוצות, נאלצה להחמיץ את כל עונת 2003/04. בעונת 2004/05 שותפה במשך דקות מועטות בלבד במשחקיה הראשונים של הקבוצה והודיעה על עזיבתה בדצמבר 2004. במהלך תקופתה בבוסטון סבלה יחד עם חברותיה לקבוצה מהתנכלויות של המאמנת קלי גרינברג. הפרשה נחשפה ב-2014 לאחר תלונות שהוגשו נגד גרינברג מצד ארבע שחקניות הקבוצה, להן הצטרפה גם אפשטיין ושחקנית עבר נוספת בקבוצה.

בשובה לישראל הצטרפה באמצע העונה למכבי אשדוד וסייעה לה להישאר בליגה הראשונה. במאי 2005 חתמה בהפועל תל אביב וזכתה עמה באליפות הליגה. היא פתחה את העונה כשחקנית מובילה בקבוצה, אך נאלצה לעבור ניתוח להסרת התוספתן ונעדרה ממשחקים רבים.

ב-2006 עברה לאליצור רמלה, במהלך העונה עברה למכבי אשדוד. ב-2008 הצטרפה למכבי רמת חן. היא זכתה עמה בגביע המדינה, ובעונתה השנייה ברמת חן מונתה לקפטן הקבוצה. ב-2012 הייתה ממובילות מאבק הכדורסלניות הישראליות באיגוד הכדורסל בשל ההחלטה להעלות את מספר השחקניות זרות שיכולות לשחק בו זמנית על המגרש לארבע. המאבק כלל את השבתת הליגה. היא שוחררה מרמת חן, חזרה לאליצור רמלה, זכתה עמה באליפות ליגת העל ובגביע המדינה ופרשה ב-2014. משמשת עוזרת מאמן באליצור רמלה ומדריכה בבית הספר לכדורסל בנות הפועל ראשון לציון.

אפשטיין שיחקה בנבחרות ישראל הצעירות ובנבחרת ישראל בכדורסל נשים, כולל באליפויות אירופה בכדורסל ב-2003, ב-2007, ב-2009 וב-2011.

ב-2017 אפשטיין פתחה את קפטרית "איטס" בתל אביב, וכן היא בעלת עסק בתחום הייעוץ הקולינרי. ב-2015 היא השתתפה בעונה החמישית של תוכנית המציאות מאסטר שף של שידורי קשת וסיימה במקום הרביעי. מתגוררת עם בת זוגה בתל אביב-יפו.

==קישורים חיצוניים==

* [http://widgets.baskethotel.com/site/ibba_he/players.php?lang=he&youth=0&nt=0&league_id=26833&season_id=87999&player_id=2427193 מיכל אפשטיין] באתר מנהלת הליגה
* [https://web.archive.org/web/20161022223336/http://www.friars.com/sports/w-baskbl/mtt/epstein_michal00.html מיכל אפשטיין] באתר אוניברסיטת פרובידנס
* [http://www.fibaeurope.com/compID_Rn2Om4j3HOcXtTFwJWFsh3.season_2013.roundID_9064.teamID_2432.playerID_25764.html מיכל אפשטיין] באתר פיב"א
* 
* 
* 
* 
* 
* 
* 
* 

==הערות שוליים==

קטגוריה:כדורסלניות אליצור רמלה
קטגוריה:כדורסלניות בני יהודה
קטגוריה:כדורסלניות מכבי עירוני רמת גן
קטגוריה:כדורסלניות מכבי אשדוד
קטגוריה:ספורטאים להט"בים ישראלים
קטגוריה:ספורטאיות להט"ביות ישראליות
קטגוריה:כדורסלניות אליצור חולון
קטגוריה:כדורסלניות הפועל תל אביב
קטגוריה:כדורסלניות נבחרת ישראל
קטגוריה:בוגרות תיכון קריית שרת
קטגוריה:בוגרי תיכון קריית שרת
קטגוריה:מתחרי מאסטר שף (ישראל)
קטגוריה:ישראליות שנולדו ב-1981
קטגוריה:ישראלים שנולדו ב-1981